ज्यादा देखने से होती है वृद्धों को वाहन चालन में दिक्कत  
एक नए अध्ययन में पाया गया है कि वृद्धों को यह दिक्कत इसलिए होती है क्योंकि वे ज्यादा देख लेते हैं।
अगर आप ये सोचते हैं कि उम्रदराज लोगों को वाहन चलाने में इसलिए दिक्कत होती है क्योंकि वे देख नहीं पाते तो आप गलत हो सकते हैं क्योंकि एक नए अध्ययन में पाया गया है कि वृद्धों को यह दिक्कत इसलिए होती है क्योंकि वे ज्यादा देख लेते हैं।  शोधकर्ताओं ने अध्ययन किया और पाया कि कई उम्रदराज लोगों को वाहन चलाने में दिक्कत होती है क्योंकि वे अवांछित पार्श्व भाग को नजर से हटाने की क्षमता खो चुके होते हैं। इसके लिए मस्तिष्क का एक हिस्सा जिम्मेदार होता है।  द डेली टेलीग्राफ के अनुसार, शोधकर्ताओं ने उम्मीद जताई कि इस अध्ययन से उन्हें नई प्रशिक्षण तकनीक इजाद करने में सफलता मिल सकती है।  शोधकर्ताओं के अनुसार, एक युवा व्यक्ति में मिडल टेम्पोरल विजुअल एरिया कहलाने वाला मस्तिष्क का एक हिस्सा अप्रासंगिक पार्श्व हिस्से को सक्रियता से दबा देता है और ऐसा करने से आगे नजर आने वाली छोटी वस्तुओं पर ध्यान केंद्रित करने में मदद मिलती है। उन्होंने कहा कि उम्रदराज व्यक्तियों के मामले में मस्तिष्क सीमित संसाधनों के साथ गैर-जरूरी पार्श्व भाग पर लगातार ध्यान केंद्रित करता है। इसके चलते छोटी वस्तुओं पर ध्यान केंद्रित करने में मुश्किल होती है। इसके ये मायने हैं कि उम्रदराज व्यक्ति भ्रमित हो जाता है।  मुख्य शोधकर्ता और रोचेस्टर विश्वविद्यालय के प्रोफेसर डूजे टेडिन ने कहा कि उम्रदराज लोगों के मामले में बड़ी वस्तुओं पर ध्यान जाने की बात अच्छी नजर आ सकती है लेकिन वाहन चलाने के दौरान तेजी से बदलते दृश्यों के मामले में ऐसा होने से फायदा नहीं मिलता।  यह अध्ययन न्यूरोसाइंस पत्रिका के ताजा अंक में प्रकाशित हुआ है।